पिछले कुछ समय से भागमभाग ऐसी रही कि एक-दो बेहतरीन पुस्‍तकें पढ़ने से छूट गया। वैसे तो जीवन में भी यही भागमभाग बनी रहती है, न जाने क्‍या-क्‍या छूट जाता है। कॉलेज के दिनों से ही मन में था कि महाश्‍वेता देवी का '1084वें की मां', चतुरसेन शास्‍त्री का 'गोली', रवीन्‍द्रनाथ टैगोर का 'गोरा' उपन्‍यास पढ़ूंगा, आगे चलकर शिवाजी सावंत के 'महामृत्‍युंजय' की अभिलाषा बनी। परंतु, उपलब्‍धता का अभाव कहें या प्रयास की कमी, ये अब तक छूटे पड़े हैं। जिंदगी करीने से सजी मिलने से रही, और उसकी सजावट में तल्‍लीनता ऐसे खेल खिलाती है कि सबकुछ छूटता चलता है।